נח גד וינטרוב

ממוזער|קינה על מאורעות תרפ"ט שחיבר וינטרוב
ממוזער|קברו בבית הקברות זיכרון מאיר בבני ברק
הרב נח גד וינטרוב (ביידיש נכתב גם ויינטראוב; ד' בתשרי תרמ"ט, 2 באוקטובר 1888 – ז' בתשרי תשט"ו, 4 באוקטובר 1954) היה מחברם של עשרות ספרים ובהם חידושיו ודברי תורה ממאות אדמו"רים ורבנים. כתב גם עשרות שירים.

תולדות חייו
נולד בשם נח בפלאוונו שבפולין לרב יעקב דוד וינטרוב (רבינרזון לשעבר) ולפרימט למשפחת קמינסקי.

בשנת תרס"ו (1905) התחתן עם יוכבד לבית טייטלבוים (ממשפחת ה'ישמח משה'). אחרי נישואיו התגורר בראדומסק סמוך לבית הוריו. עסק בהוצאת ספרים, ואחר כך פתח בית מסחר לספרי קודש.

בעקבות אביו, היה חסיד של רבי ירחמיאל ישראל יצחק דנציגר מאלכסנדר, לאחר פטירתו של רבי אהרן צבי לנדא מביאלא, ואחריו אצל אחיו רבי אלימלך מנחם מנדל לנדא מסטריקוב.

בשנת תרפ"ד (1924) עלה לארץ ישראל בהוראת אביו שציווה עליו לדאוג לעליית כל בני המשפחה אחריו. באונייה שבה הפליג לאלכסנדריה היה גם רבי אברהם מרדכי אלתר מגור. מאלכסנדריה נסעו ברכבת והגיעו לירושלים בי"ז בשבט תרפ"ד, 23 בינואר 1924. בירושלים החליף את בגדיו כמנהג אנשי המקום והחל לכנות עצמו בכתביו "הירושלמי". היה מקורב לרבים מרבני ירושלים, בהם האחים האדמו"רים רבי אברהם דוב ורבי דוד מרחמסטריבקא, רבי ישראל יצחק רייזמן, המגיד רבי בן ציון ידלר, רבי אברהם אלימלך שפירא מגרודז'יסק, רבי ישראל ניסן קופרשטוק ממאקווא, רבי משה מרדכי בידרמן מלעלוב, רבי יהודה משה דנציגר מאלכסנדר, רבי מרדכי חיים סלאנים, וכן לרבי יוסף חיים זוננפלד ולמקובל רבי חיים שאול דוויק הכהן. מכל אלה רשם חידושים רבים שפרסם בכתביו.

חיבר עשרות שירים על שבת ומועדים וכן קינה על מאורעות תרפ"ט, שפרסם בספריו.

בשנת תרפ"ו (1926) היה ממקימי חברת "זיכרון דוד" שעסקה בהקמת היישוב מגדל עדר בין ירושלים לחברון, באזור שיקרא לימים גוש עציון.

בשנים תרצ"ג-תרצ"ד שבהן התגורר בארץ ישראל רבי שמעון שלום קאליש מאמשינוב, ליווה אותו וכתב מפיו את דברי תורתו, שלאחר מכן יצאו לאור בספר 'אמרות טהורות'.

התאמץ להעלות את בני משפחתו לארץ ישראל. בשנת תרצ"ה, בעת ביקורו השני בארץ של רבו, האדמו"ר מסטריקוב, ניסה להניא אותו מלחזור לפולין.

בשנים האחרונות לחייו עבר לגור ביפו ואחר כך בבני ברק. נפטר בז' בתשרי תשט"ו, 4 באוקטובר 1954, ונקבר בבית הקברות זיכרון מאיר.

משפחתו
אביו הרב יעקב דוד רדומסק'ר חיבר גם הוא ספרים. אחיו הרב אהרון הוא מחבר הספר דביר אהרן. אחיו הרב מרדכי היה רב בפילדלפיה. שני אחים ושלוש אחיות נוספים נרצחו בשואה.

מאשתו הראשונה נולדה לרב וינטרוב בת. בשנת ת"ש (1939) נפטרה אשתו. בעצת רבי שלמה גולדמן מזוועהיל הוסיף לעצמו את השם 'גד' למזל טוב למצוא לו זיווג שני. ואכן התחתן בשנית עם מלכה למשפחת ברזסקי. מאשתו זו נולד הרב יעקב דוד וינטרוב ראש ארגון בני דוד שעסק בפעולות של הפצת תורה בתל אביב והסביבה.

כתביו
חלק ניכר מתורתו הוא ליקוט של אלפי אמרות, עובדות, הנהגות והדרכות של רבנים ואדמו"רים מדורות עברו, בתחומים מגוונים. הוא מרבה להשתמש בגימטריאות, ראשי תיבות ובחלומות שבהם חידש חידושי תורה.

ספרים שכתב
 18 קונטרסים על שבתות ומועדים:
על שבת: פני שבת, עין שבת, טל שבת
על ראש השנה: עוז מלך
על סוכות: טעם וריח
על חנוכה: בני בינה, תשועה גדולה, נס לשושנים, נס ופלא
על פורים: משלוח מנות, עטרות אדר, חצרות אדר
על פסח: עזרת אבותינו, אור פסח, ראש חדשים
על ל"ג בעומר: בני עליה
על אלול: חיים ארוכים, השתפכות הנפש
ספרי החן בשנים תש"ב-תשי"ג הוציא סדרה של כ-44 קונטרסים, שהאות הראשונה בשמם על סדר ה'אלף בית' והמילה השנייה היא "חן", על שמו. בקונטרסים דברי תורה וחסידות ששמע מפי רבותיו בפולין ובארץ ישראל משולבים בחידושיו.
נחליאל על דיני ומנהגי שבועות
דביר הגן על סדר פרשיות התורה. את הספר הוציא בשנתו האחרונה והדפיס עד פרשת וארא.
טוב עין - על פרקי דרבי אליעזר
 ספריו על חמש מגילות:
רזי לי - על שיר השירים
שער בועז - על מגילת רות
אלישיב - על מגילת איכה
אש המזבח - על מגילת קהלת
עורה כבודי - על מגילת אסתר

מהדורות מעובדות של כתביו
 בישישים חכמה - מעובד מתוך ספרי החן, אמרות, הנהגות וסיפורים ממאות אדמו"רים ותלמידי הבעש"ט
אוצרות החן - מעובד גם הוא מתוך ספרי החן, סיפורים מגדולי החסידות על פרשיות התורה. בהוצאת מכון באהלי צדיקים

ספרים שהוציא לאור
ספרי אביו:
אבני המקום
בנין הדביר
מכלל מציון
מימי הירדן
נאוה תהילה -על הגדה של פסח
מטע אהלים עם פרי מטעו, כאשר הוא משלב בהם את דברי תורתו.

לקריאה נוספת

קישורים חיצוניים

 הספר אלישיב על מגילת איכה, באתר hebrewbooks
 הספר אש המזבח על קהלת, באתר hebrewbooks
 הספר רזי לי על שיר השירים, באתר hebrewbooks
 חיים ארוכים על ימי התשובה, באתר hebrewbooks
 החסיד שיזם את הקמת מגדל עדר, באתר col
 מאה שלושים שנה להולדת רבי נח גד וינטרוב, באתר JDN
 הירושלמי כתבת מגזין על הרנ"ג וינטרוב עיתון קרוב אליך עמ' 6-12


הערות שוליים

קטגוריה:מחברי ספרי חסידות
קטגוריה:ישראלים ילידי פולין
קטגוריה:אנשי העלייה הרביעית
קטגוריה:אישים הקבורים בבית הקברות שומרי שבת
קטגוריה:פרשני נ"ך
קטגוריה:חסידי אלכסנדר
קטגוריה:חסידי סטריקוב
קטגוריה:מייסדי יישובים בארץ ישראל
קטגוריה:מחברי ספרות תורנית
קטגוריה:משוררים ישראלים
קטגוריה:חסידי בית וורקא
קטגוריה:משוררים חרדים
קטגוריה:ישראלים שנולדו ב-1888
קטגוריה:ישראלים שנפטרו ב-1954